**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.11.2019, ora 08.00 – 05.11.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 05.11.2019, ora 07.00**

**RÂURI**

Debitele au fost, în general, staționare, exceptând cursul Someşului şi cursul superior al Bistriţei, unde au fost în creştere, ca urmare a precipitaţiilor căzute în interval şi propagării.

Creşteri de niveluri şi debite s-au înregistrat şi pe unele râuri mici din zonele de deal şi de munte din sud-vestul şi centrul ţării, ca urmare a precipitaţiilor căzute în interval şi propagării.

Debitele se situează, în general, la valori cuprinse între 30-90% din mediile multianuale lunare, mai mici (sub 30%) pe: Tur, Bega Veche, Moraviţa, Cerna, Jijia, Bârlad, unii afluenţi ai Someșului (Sălăuța, Fizeș), ai Crișului Negru (Holod, Teuz), ai Mureșului (Comlod, Vișa, Secaș, Sebeș, Râul Mare), Jiului (Jaleş, Coşuştea, Amaradia) şi Oltului (Ghimbășel, Breaza, Hârtibaciu, Voinişiţa, Beica, Olteț).

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staţionare, exceptând cursul mijlociu şi inferior al Someşului şi cursul inferior al Bistriţei, unde vor fi în creştere prin propagare.

Sunt posibile creşteri de niveluri şi debite pe unele râuri din zonele de deal şi de munte din nord-vestul ţării, datorită precipitaţiilor prognozate şi propagării.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 04.11.2019 – 05.11.2019 a fost în creştere, având valoarea de 1950 m3/s, sub media multianuală a lunii noiembrie (4650 m3/s).

În aval de Porţile de Fier debitele au fost în scădere pe sectoarele Gruia – Zimnicea și Brăila – Tulcea și relativ staționare pe sectorul Giurgiu – Vadu Oii.

Debitul la intrarea în ţară (secţiunea Baziaş) va fi staţionar (1950 m3/s).

În aval de Porţile de Fier debitele vor fi în creştere pe sectorul Gruia – Calafat și relativ staționare pe sectorul Bechet – Tulcea.

**2.** **Situația meteorologică în intervalul 04.11.2019, ora 09.00 – 05.11.2019, ora 06.00**

**ÎN ŢARĂ**

Vremea a continuat să se încălzească, semnificativ chiar în est și local în sud, în orele amiezii devenind deosebit de caldă pentru începutul lunii noiembrie în cea mai mare parte a țării. Cerul a fost variabil, cu înnorări și temporar ploi îndeosebi în prima parte a intervalului în jumătatea de vest a teritoriului precum și la deal și la munte, iar seara și în prima parte a nopții pe arii restrânse și în restul țării. Ploile au avut și caracter de aversă, iar cu totul izolat la munte cantitățile de apă au fost mai însemnate, totalizându-se din datele colectate până la transmiterea acestui raport până la 35 l/mp în Carpații Orientali- la stația meteorologică Iezer din județul Maramureș și până la 32 l/mp în Carpații Meridionali- la stația meteorologică Horezu din județul Vâlcea. Vântul avut intensificări la munte, îndeosebi pe creste, unde s-au depășit la rafală viteze de 100 km/h, iar în rest a suflat slab și moderat, temporar cu intensificări pe parcursul zilei în vest și local în centru și sud-est cu rafale cuprinse în general între 54 și 70 km/h. Temperaturile maxime s-au încadrat între 12 grade la Voineasa și 26 de grade la Turnu-Măgurele, Giurgiu, Zimnicea, Oltenița și Alexandria, iar la ora 06.00 se înregistrau valori termice cuprinse între 3 grade la Bechet și 17 grade la Mangalia, Constanța, Constanța-dig, Tulcea și Sfântu-Gheorghe-deltă. Spre sfârșitul intervalului, pe spații mici în zonele joase de relief din sud și centru a fost ceață.

**OBSERVAȚII** - De ieri dimineață, de la ora 08.00, au fost în vigoare 15 atenționări cod galben pentru fenomene meteorologice periculoase imediate, emise după cum urmează: 4 mesaje emise către CNPM pentru Muntenia; 3 mesaje emise de SRPV Sibiu; 3 mesaje emise de SRPV Cluj; 2 mesaje emise de SRPV Timișoara; 2 mesaje emise de SRPV Constanța; 1 mesaj emis de SRPV Craiova.

**LA BUCUREŞTI**

Vremea a fost, în general, frumoasă și s-a încălzit notabil față de ziua anterioară, devenind în orele amiezii deosebit de caldă. Cerul a fost variabil, cu înnorări seara și în prima parte a nopții, când în unele cartiere trecător a plouat slab. Vântul a suflat slab și moderat. Temperatura maximă a fost de 25 de grade la toate stațiile meteorologice, iar la ora 06.00 se înregistrau 10 grade la Băneasa, 11 grade la Filaret și 12 grade la Afumați.

**3. Prognoza meteorologică în intervalul 05.11.2019, ora 09.00 – 06.11.2019, ora 09.00**

**ÎN ŢARĂ**

Vremea va fi deosebit de caldă pentru această dată, astfel că temperaturile maxime se vor încadra în general între 17 și 24 de grade, iar cele minime vor fi cuprinse între 2...3 grade în depresiunile din estul Transilvaniei și în jurul a 17 grade în zona deluroasă din Banat. În vestul și nord-vestul țării, precum și în zonele montane și submontane aferente, cerul variabil ziua se va înnora treptat începând cu orele serii, iar pe parcursul nopții temporar va ploua pe arii relativ extinse. Ploile vor avea mai ales caracter de aversă, vor fi posibile descărcări electrice, iar cantitățile de apă, în intervale scurte de timp sau prin acumulare, pe spații mici vor fi mai însemnate. În restul teritoriului, cerul va fi variabil, mai mult senin ziua. Vântul va sufla slab și moderat cu intensificări la munte, în special pe creste, unde temporar va sufla tare, cu viteze la rafală de peste 90 km/h, iar la cote mai reduse, din a doua parte a zilei și în vest și nord-vest. Dimineața, izolat va fi ceață.

**LA BUCUREŞTI**

Vremea va fi frumoasă și deosebit de caldă. Cerul va fi mai mult senin, iar vântul va sufla slab și moderat. Temperatura maximă va fi de 23...24 de grade, iar cea minimă de 8...10 grade.

1. ***CALITATEA APELOR***

***Administrația Națională Apele Române*** informează despre producerea, la 04.11.2019, la ora 11.45, unei poluări accidentale cu apă uzată tulbure cu miros specific de canal a râului Ampoi, afluent de dreapta al râului Mureș, pe raza localității Șard, comuna Ighiu, jud Alba. Personal de specialitate din cadrul ABA Mures - SGA Alba s-a deplasat in teren pentru investigații si prelevări de probe de apa. Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului şi vegetaţiei**

***Garda Forestiera Suceava*** informează despre producerea la 27.10.19, ora 11.00, unui incendiu care a afectat 0,2 ha litieră într-un fond forestier privat (SC Tornator SRL) pe raza OS Oituz, UAT Oituz, jud Bacău. Incendiul a fost stins în aceeași zi, la ora 14.00, prin intervenția a 6 silvicultori și a unui cetățean. Cauza declanșatoare: foc aprins intenționat sau din neglijență.

***Garda Forestiera Suceava*** informează despre producerea la 27.10.19, ora 13.00, unui incendiu care a afectat 0,5 ha litiera (290 puieți în valoare de 800 lei) într-un fond forestier de stat pe raza OS Vama, UAT Frumosu, jud Suceava. Incendiul a fost stins în aceeași zi, la ora 17.00, prin intervenția a 14 silvicultori, 18 pompieri și 1 cetățean. Cauza declanșatoare: foc aprins intenționat sau din neglijență.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE